Aꞌkinana Esusi simile boꞌné ꞌyuga járome si alé Rusaleni mochiga ꞌlige ꞌletu gomichi simíbale.
ꞌLige alé gomichi mochiga rewarale ralámuli.
ꞌLige abiena eyénale alé aꞌbemi alué Juani,
alué Juani taꞌchó bajchalía galírale.
Enoni anilichi ajtile,
aꞌbé alé Salima anilichi.
ꞌLige waꞌlú baꞌwí ilígame nile alé.
ꞌLige ralámulika simíbale alé Juani ajtígichi,
ꞌlige Juánika rewarale baꞌichí bokobuga suwábaga ralámuli alé jsime.
ꞌLige boichí anile naꞌáwaka jaré alué Juani ꞌyuga járome bilé ralámuli jurío ꞌyuga machináliga tachiri ruwime ko napuꞌlige bilé rió baꞌwichí bokobuga rewaralia.
ꞌLige Juani ꞌyuga eꞌyénameka simíbale Juani ajtígichi,
ꞌlige anele:
―Mué benírame,
alué rió napu mué si ajtigáriké ꞌyabé Jorani anilichi bakochi naꞌlebo ꞌnálige bajoniga,
alué napu mué raꞌichia anié,
ralámuli rewará ajtí,
ꞌlige suwábaga ralámuli simiba napu alué rió ajtí.
ꞌLige Juánika anele:
―Bilé rió pecha nígame júkó alué nóchali Onorúgame tabilé ꞌyásaká alué rió napurigá alué rió ralámuli rewarámala.
ꞌEmi aꞌboi ꞌla néláwa napu ne anié:
«Neka tabilé Kristo ju napu nawá ꞌpa rewagáchika,
neka pe bajchabemi enágame júkuru gatesia ralámuli ꞌyuga.»
Ralámulika alué si simíbaguru napugiti alué kame waꞌlula abé najtékame meꞌtigá neꞌchí.
Neka pe nejkúrame júkuru.
Neka pe napurigá bilé amígola ju napu guꞌírime ju napuꞌlige newichi bilé rió.
ꞌLige napuꞌlige aké ne alué rió raꞌíchachi ꞌwe raꞌsáláme ju ne,
ꞌlige jípeko ꞌwe ganíliga ajtí ne.
Alué rioka abé najtékame nímili júkuru,
ꞌlige neka ꞌma taꞌmé najtékame nímili júkuru.
Abiena anile Juani:
―Alué ꞌpa rewagáchika nawágame,
alué ju suwábaga ralámuli nuleme.
Neka pe jena wijchimoba bejtégame ju,
neka pe napu ekí bení jena wijchimoba pe lakí raꞌíchame ju ne.
Alué napu rewagáchika nawágame ju,
alué júkuru suwábaga benégame ꞌlige suwábaga nulame.
Alueka ruwime júkuru napu etele boꞌné ꞌlige napu akele alé ꞌpa rewagachi,
nobi weꞌká ralámuli jena wijchimoba mochígame tabilé bijchígigó.
Ralámuli ꞌla bijchígime ka alué raꞌíchali,
ꞌwe aꞌlá machimela ꞌla bijchígili raꞌíchame ko Onorúgame.
Alué napu Onorúgame júlale ꞌpa rewagáchika,
alueka raꞌíchame ju napu anéliru Onorúgamete.
Onorúgameka asíriga ꞌla raꞌsáligá ꞌyale alawá boꞌné alawala,
napurigá alué rió ꞌla gainámala Onorúgame raꞌichálila raꞌicha.
Alué rioka tabilé resí lame ju napugiti Onorúgame ꞌyame kame suwábaga.
Alué Oꞌnó Onorúgameka ꞌwe galé boꞌné Inolá,
ꞌlige aꞌwalí ꞌyale napurigá suwábaga ralámuli nulémala.
Bilé rió ꞌla oyérasaká Onorúgame Inolá,
alueka asíriga ꞌla semáriga naꞌtámala jena wijchimoba asagá,
ꞌlige aminami nabí bejtega asimela Onorúgame ꞌyuga ꞌpa rewagachi napuꞌlige mukusá.
Bilé rió sairúgame nísaká Onorúgame Inolá ꞌyuga,
alueka tajsiné bejtélamala Onorúgame ꞌyuga,
Onorúgameka pe aminacho resítiri raweli ꞌya asimela.